SISB วิ่งกระฉูด 3% ทุบสถิติออลไทม์ไฮ โบรกฯแนะซื้อเป้า 8.84 บ. ชูหุ้นเติบโตสูง
SISB วิ่งกระฉูด 3% ทุบสถิติออลไทม์ไฮ โบรกฯแนะซื้อเป้า 8.84 บ. ชูหุ้นเติบโตสูง ฟากสัญญาณเทคนิคเป็นขาขึ้น ราคาหุ้นมีแววบวกต่อ ล่าสุด ณ เวลา 11.05 น. อยู่ที่ 5.60 บาท บวก 0.15 บาท หรือ 2.75% สูงสุดที่ 5.70 บาท ต่ำสุดที่ 5.50 บาท ด้วยมูลค่าซื้อขาย 82.27 ล้านบาท
15 ก.พ. 2562

ผู้สื่อข่าวรายงานว่า ราคาหุ้น บริษัท เอสไอเอสบี จำกัด (มหาชน) หรือ SISB ล่าสุด ณ เวลา 11.05 น. อยู่ที่ 5.60 บาท บวก 0.15 บาท หรือ 2.75% สูงสุดที่ 5.70 บาท ต่ำสุดที่ 5.50 บาท ด้วยมูลค่าซื้อขาย 82.27 ล้านบาท

ทั้งนี้ ราคาหุ้น SISB ปรับตัวขึ้น 2 วันติด นับตั้งแต่ราคาหุ้นอยู่ที่ระดับ 5.35 บาท เมื่อวันที่ 13 ก.พ.2562 และยังปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์ฯ เมื่อวันที่ 29 พ.ย.2561
โดย บล.ฟินันเซีย ไซรัส ระบุในบทวิเคราะห์ แนะนำ “ซื้อ” SISB ประเมินราคาเป้าหมายปี 8.84 บาท (ตัดขาดทุน 5.20 บาท) โดยมองว่าหุ้น SISB เป็น Growth Stock ที่น่าจับตา เพราะการลงทุนครั้งใหญ่ผ่านไปหมดแล้ว สามารถรองรับการเติบโตได้ในช่วงระยะ 3-5 ปี คาดกำไรปี 2562-2564 โตราว 51% ต่อปี จากการเติบโตของรายได้ และการบริหารต้นทุนการให้บริการศึกษาได้ดีขึ้น และดอกเบี้ยจ่ายที่ลดลง
นอกจากนี้ในวันที่ 16 ก.พ. 19 มีจัดงาน Open House 2019 คาดเป็น Sentiment เชิงบวก เพราะมีการเปิดรับสมัครนักเรียนใหม่เทอมหน้า อนึ่ง FSS เป็นที่ปรึกษาทางการเงินและผู้จัดจำหน่ายหุ้น IPO ของ SISB
ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ซื้อ” หุ้น SISB โดยมองแนวโน้มหลักยังเป็นขาขึ้น ภายหลังราคา Break แนวต้านที่ 5.30 ราคาแกว่งพักตัวออกข้าง และเริ่มดีดตัวกลับวานนี้ จึงมองเป็นโอกาสซื้อเพื่อ Trading ประเมินแนวรับ 5.30-5.40 บาท แนวต้าน 5.60 // 5.80 บาท ตัดขาดทุน 5.20 บาท